## Carlos Mazón destaca la capacitat d'innovació i la projecció internacional del sector del joguet alacantí “present a tot el món”

*** Assenyala que la Generalitat continuarà alleujant la pressió fiscal i reduint tràmits burocràtics per a impulsar l'activitat econòmica
* Aposta per continuar treballant amb la comarca de l'Alcoià per a oferir sòl industrial i infraestructures que contribuïsquen al desenvolupament econòmic de la zona
* Destaca que este sector contribuïx a l'educació del públic infantil en valors com la sostenibilitat, la igualtat, el respecte i la pràctica de l'esport
* El president de la Generalitat ha visitat l'Institut Tecnològic de Producte Infantil i Oci (AIJU)**

**Ibi.**

El president de la Generalitat, Carlos Mazón ha destacat la capacitat d'innovació i la projecció internacional del sector del joguet alacantí, que “es troba present a tot el món” i que constituïx un dels “millors ambaixadors” de la Comunitat Valenciana.

Carlos Mazón ha fet estes declaracions durant la seua visita a l'Institut Tecnològic de Producte Infantil i Oci (AIJU), en el qual s'ha presentat la 33a edició de la *Guia AIJU 2023-2024* i s'ha inaugurat el nou espai de joc ‘Toylab Experience’. El president ha estat acompanyat per la consellera d'Innovació, Indústria, Comerç i Turisme, Nuria Montes i l'alcalde d'IBI, Sergio Carrasco.

Durant la seua intervenció, el cap del Consell ha elogiat el sector del joguet per la seua maduresa i la seua professionalitat, a més de destacar l'elevat nombre de llocs de treball que genera a la comarca de l'Alcoià. De la mateixa manera, ha assenyalat que es tracta d'un sector que contribuïx a l'educació del públic infantil en valors com la sostenibilitat, la igualtat, el respecte i la pràctica de l'esport.

Mazón ha mostrat el suport del Consell a continuar impulsant este sector de l'activitat econòmica fonamental per a la Comunitat Valenciana, i en este sentit s'ha referit a les mesures posades en marxa per a reduir la burocràcia administrativa i per a alleujar la pressió fiscal, “tant de les indústries com del consumidor”.

Així mateix, ha apostat per continuar treballant “braç a braç” amb els alcaldes de la comarca per a oferir sòl industrial i infraestructures que contribuïsquen al desenvolupament econòmic de la zona.

**Guia AIJU**

En esta edició, la *Guia AIJU* posa el focus en el joc com un aspecte fonamental per al benestar infantil, considerat per les famílies com una activitat molt més positiva que el temps que els xiquets i xiquetes passen veient la televisió, jugant amb la mòbil/tauleta o amb els videojocs.

En el transcurs de la seua visita, Carlos Mazón ha assistit a la inauguració del 'Toylab Experience' d'AIJU, un espai de joc per a xiquets que naix amb l'objectiu de transmetre a la societat la importància del joc en la infància, a través d'informacions basades en metodologies científiques.

**Premis Toy Lab**

Finalment, el president de la Generalitat ha entregat els Premis Toy Lab, uns premis que atorga per primera vegada la *Guia Lab*, després de les votacions de més de 600 famílies espanyoles.

El Premi Jugar per al canvi/accessibilitat s'ha concedit a l'empresa Miniland; el Premi Sostenibilitat a Cefa; el Premi Vida saludable/exercici físic a Chicco i el Premi Strem: Science, Technology, Engineering&Maths a Ludilo.

Fecha: 01/12/2023